CELEX: 62020TN0567
Language: lv
Date: 2020-09-10 00:00:00
Title: Lieta T-567/20: Prasība, kas celta 2020. gada 10. septembrī – ML/Komisija

3.11.2020   
            
            
               LV
            
            
               Eiropas Savienības Oficiālais Vēstnesis
            
            
               C 371/25
            
         
      Prasība, kas celta 2020. gada 10. septembrī – ML/Komisija
      (Lieta T-567/20)
      (2020/C 371/29)
      Tiesvedības valoda – franču
      
         Lietas dalībnieki
      
      
         Prasītāja: ML (pārstāvji: L. Levi un M. Vandenbussche, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atzīt šo prasību par pieņemamu un pamatotu;
               
            līdz ar to:
      
                  —
               
               
                  atcelt Komisijas 2020. gada 30. jūnija lēmumu izslēgt prasītājas kandidatūru no iepirkuma procedūras Nr.o [konfidenciāli] (1);
               
            
                  —
               
               
                  piespriest atlīdzināt tai radītos zaudējumus saistībā ar tās piedāvājuma neizvērtēšanu un zaudēto iespēju iegūt tiesības noslēgt attiecīgo līgumu, kuri aplēsti 1 500 000 euro apmērā (desmit gadu posmā);
               
            
                  —
               
               
                  piespriest samaksāt simbolisku naudas summu viena euro apmērā kā atlīdzinājumu par nodarīto kaitējumu – ar iespēju to vēl mainīt;
               
            
                  —
               
               
                  piespriest Komisijai segt visus tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza trīs pamatus.
      
                  1.
               
               
                  Ar pirmo pamatu tiek apgalvots, ka nav izpildīts pienākums norādīt pamatojumu. Prasītāja šajā ziņā uzskata, ka strīdīgajā lēmumā norādītais pamatojums ir nepietiekams, it īpaši attiecībā uz saimniecisko un finansiālo iespēju kritēriju.
               
            
                  2.
               
               
                  Ar otro pamatu tiek apgalvots, ka nav ievērota specifikācija un ka ir pieļauta acīmredzama kļūda vērtējumā. Strīdīgajā lēmumā ir teikts, ka prasītāja nav apliecinājusi nedz atbilstību saimniecisko un finansiālo iespēju kritērijam, nedz atbilstību tehniskajiem un profesionālajiem kritērijiem. Taču prasītāja uzskata, ka, pirmkārt, atbildētājai no tās iesniegtā galvojuma vajadzēja spēt izsecināt, ka saimniecisko un finansiālo iespēju kritērijs ir ievērots. Otrkārt, attiecībā uz tehnisko un profesionālo kritēriju prasītāja uzskata, ka tā atbilst šim kritērijam, ka tai bija jāapliecina, ka ir nodrošinājusi pārvaldību vismaz divos ekspluatācijas objektos, kuriem ir marķējums [konfidenciāli] vai jebkurš cits līdzvērtīgs marķējums.
               
            
                  3.
               
               
                  Ar trešo pamatu tiek apgalvots, ka nav ievērotas tiesības uz aizstāvību un labas pārvaldības princips, kuri nostiprināti Eiropas Savienības Pamattiesību hartas 41. pantā, kā arī samērīguma princips un ka ir pārkāpts Finanšu regulas (2) I pielikuma 18.7. punkts. Prasītāja norāda, ka atbildētāja savu lēmumu ir balstījusi uz informāciju, kura nebija iekļauta iepirkuma konkursa dokumentācijā un par kuru tai netika dota iespēja paust savu viedokli, pirms tas izraisīja tai nelabvēlīgās sekas. Prasītāja arī piebilst – ja atbildētāja uzskatīja, ka sabiedrība, kas sniegusi galvojumu, neatbilst piemērojamajiem atlases kritērijiem, tai esot bijis jāpieprasa aizstāt piedāvājumu, nevis tas jānoraida kopumā.
               
            
         (1)  Neizpaužami konfidenciāli dati
      
         (2)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV 2018, L 193, 1. lpp.).